ศบค. อนุมัติขยายวีซ่านักท่องเที่ยว มีผล 1 ตุลาคมนี้ หวังเพิ่มรายได้ กระตุ้นเดินทางให้มากขึ้น
นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวว่า ที่ประชุม ศบค.ชุดใหญ่ เห็นชอบขยายระยะเวลาพำนักของผู้เดินทางเข้าราชอาณาจักร เพื่อฟื้นฟูเศรษฐกิจและเยียวยาผลกระทบจากสถานการณ์โควิด-19 รวมทั้งเพิ่มรายได้การท่องเที่ยว โดยกระตุ้นให้เกิดการเดินทางและเพิ่มค่าใช้จ่ายของนักท่องเที่ยว โดยขยายระยะเวลาพำนัก สำหรับผู้ได้รับการยกเว้นการตรวจลงตราในการเข้าประเทศ ทั้งที่ไทยให้แต่ฝ่ายเดียวและที่มีความตกลงระหว่างกันจากไม่เกิน 30 วัน เป็นไม่เกิน 45 วัน ขยายระยะเวลาพำนัก สำหรับผู้ได้รับ Visa on Arrival (VOA) จากไม่เกิน 15 วัน เป็นไม่เกิน 30 วันการขยายระยะเวลาพำนักของผู้เดินทางเข้าราชอาณาจักรดังกล่าว ให้มีผลตั้งแต่ 1 ตุลาคม 2565 ถึง 31 มีนาคม 2566 พร้อมมอบหมายให้กระทรวงมหาดไทย กระทรวงการต่างประเทศ สำนักงานตรวจคนเข้าเมืองและหน่วยงานที่เกี่ยวข้อง ไปพิจารณาดำเนินการตามมติ ศบค.ต่อไปนพ.ทวีศิลป์ กล่าวว่า ประเทศไทย ได้รับการชื่นชมการฟื้นตัวจากโควิด-19 ได้อย่างรวดเร็ว นักท่องเที่ยวต่างชาติให้ความมั่นใจในการเดินทางมาท่องเที่ยวในประเทศไทยมากขึ้น โดยช่วงเดือนกรกฎาคมเดือนเดียว มีนักท่องเที่ยวเข้ามากว่า 1.07 ล้านคน สร้างรายได้เข้าประเทศ ในช่วงมกราคม-กรกฎาคม 65 กว่า 1.57 แสนล้านบาทขณะที่สถานการณ์ท่องเที่ยวไทยเที่ยวไทย มีนักท่องเที่ยวสะสม 86 ล้านคนครั้ง มีรายได้จากนักท่องเที่ยวไทยเที่ยวไทยสะสม 1 มกราคม -17 สิงหาคม 2565 จำนวน 377,740 ล้านบาท